P. Hrušovský, predseda NR SR: (2003-09-22):
K. Mitrík, poslanec: Vážený pán predseda, vážené kolegyne, kolegovia, predkladám spoločnú správu výborov Národnej rady Slovenskej republiky o prerokovaní návrhu skupiny poslancov Národnej rady na vydanie zákona, ktorým sa mení zákon č. 315/2001 Z. z. o Hasičskom a záchrannom zbore v znení neskorších predpisov vo výboroch Národnej rady v druhom čítaní. Výbor Národnej rady Slovenskej republiky pre verejnú správu ako gestorský výbor k návrhu skupiny poslancov Národnej rady Slovenskej republiky na vydanie zákona, ktorým sa mení zákon č. 315/2001 Z. z. o Hasičskom a záchrannom zbore v znení neskorších predpisov podáva Národnej rade v súlade s rokovacím poriadkom spoločnú správu výborov Národnej rady: I. Národná rada uznesením č. 373 z 2. júla 2003 pridelila návrh skupiny poslancov Národnej rady Slovenskej republiky na vydanie zákona, ktorým sa mení zákon č. 315/2001 Z. z. o Hasičskom a záchrannom zbore na prerokovanie týmto výborom: ústavnoprávnemu výboru, výboru pre verejnú správu, výboru pre sociálne veci a bývanie a výboru pre obranu a bezpečnosť. Výbory prerokovali predmetný návrh zákona v lehote určenej uznesením Národnej rady Slovenskej republiky. II. Poslanci Národnej rady, ktorí nie sú členmi výborov, ktorým bol návrh pridelený, neoznámili v určenej lehote gestorskému výboru žiadne stanovisko k predmetnému návrhu zákona v zmysle rokovacieho poriadku Národnej rady. III. Návrh skupiny poslancov Národnej rady na vydanie zákona, ktorým sa mení zákon č. 315/2001 Z. z., prerokovali výbory Národnej rady Slovenskej republiky, ktorým bol pridelený, nasledovne: ústavnoprávny výbor odporúča Národnej rade schváliť s pripomienkami uznesením č. 211 z 3. septembra 2003, výbor pre verejnú správu odporúča Národnej rade schváliť takisto s pripomienkami, uznesenie č. 73 z 2. septembra 2003, výbor pre sociálne veci a bývanie odporúča Národnej rade schváliť bez pripomienok, uznesenie č. 117 z 28. augusta 2003 a výbor Národnej rady pre obranu a bezpečnosť odporúča Národnej rade schváliť s pripomienkami tento zákon, uznesenie č. 106 z 28. augusta 2003. IV. Z uznesení výborov Národnej rady uvedených pod bodom III tejto správy vyplývajú tieto pozmeňujúce návrhy, sú štyri, ktoré máte v písomnom znení v spoločnej správe, tlač 253a. O pozmeňujúcich a doplňujúcich návrhoch odporúča gestorský výbor hlasovať o všetkých bodoch 1, 2, 3 a 4 spoločne s odporúčaním schváliť. Gestorský výbor na základe stanovísk výborov k návrhu skupiny poslancov na vydanie zákona, ktorým sa mení zákon č. 315/2001 Z. z. o Hasičskom a záchrannom zbore vyjadrených v ich uzneseniach uvedených pod bodom III tejto správy a v stanoviskách poslancov gestorského výboru vyjadrených v rozprave k tomuto návrhu v zmysle rokovacieho poriadku odporúča Národnej rade návrh skupiny poslancov schváliť. Spoločná správa výborov Národnej rady o prerokovaní návrhu skupiny poslancov na vydanie uvedeného zákona v znení neskorších predpisov vo výboroch Národnej rady v druhom čítaní bola schválená uznesením Výboru Národnej rady Slovenskej republiky pre verejnú správu č. 77 zo 4. septembra 2003 a zároveň tento výbor ma určil za spoločného spravodajcu výborov. Zároveň ma poveril predniesť túto spoločnú správu na schôdzi Národnej rady a za druhé navrhnúť Národnej rade prerokovať návrh zákona ihneď po skončení druhého čítania v treťom. Pán predsedajúci, skončil som.